Ontvoerder-pa ontsnap uit aanhoudingRay Pahlo Ivan Andreou, Pura se stiefpa, het Woensdag aan Maroela Media gesê die polisie het hulle Dinsdag gewaarsku dat Pahlo ontsnap het. “Hy het gemaak of hy ŉ besering in Weskoppies opgedoen het en is na die Kalafong-hospitaal in Atteridgeville gestuur vir behandeling,” het Andreou gesê. Pahlo het egter uit die hospitaal ontsnap en is steeds soek. Inligting oor hoe hy ontsnap het, is nog nie beskikbaar nie. Andreou het gesê hulle probeer dinge “so normaal as moontlik” vir Pura hou en sy is Woensdagoggend skool toe. Hy sê hulle is egter op hoë gereedheid en wag nog vir meer inligting van die polisie. Maatskaplike werkers het die gesin gewaarsku, omdat Pahlo moontlik ŉ gevaar vir Pura inhou. Maroela Media het in Desember 2012 berig Pura, toe 7 jaar oud, is die oggend deur Pahlo, toe 42, ontvoer nadat haar pleegma Kim, haar by die skool afgelaai het. Hy het haar uit haar ma se voertuig gepluk. Pahlo, ŉ vrou, en vier Zimbabwiërs is kort na die ontvoering in Lydenburg, Mpumalanga, vasgetrek. Maroela Media wag vir kommentaar van die polisie. Lees ook: Pa wat dogtertjie ontvoer verskyn in hof Vermiste dogtertjie veilig by die huis Meisie (7) voor Pretoria-skool ontvoer